钦定古今图书集成/方舆汇编/职方典/第1530卷 > 镇远府山川考 通志
## 钦定古今图书集成/方舆汇编/职方典/第1530卷 > 镇远府山川考 通志

本府。〈镇远县附郭。〉

石屏山　在府治后。高千仞，端直如屏，府之镇山也。山半有石窦，久雨，窦中有水下泻如虹，则江必溢。居民避水，以此为候。

吉祥山　在府城南。形如燕窝，俯临江水。上建吉祥寺。

中河山　在府城东，两水夹流，山居其中。笔岫山　在府城东南五里。

五老山　在府城南，五峰相联，山麓即镇远县治。

铁山　在府城东北一里。高峻突兀，石色如铁。太平山　在府城东二十五里。其山最高，有窞积水斗许。土人祷雨，取以书符，辄应不爽。西峡山　在府城西十里。山势若楼台，鼓角有飞瀑数处，挂崖端，若轻绡。

思卭山　在府城东南八十里。天枢山　在府治西，下有北极宫，故名。旧《志》误为天柱。郡人黄恕斋构文蔚馆，集士讲学于此。石崖山　有大小二山，俗呼崖门。大崖山在镇远县后。苗自卭水由金堡狗洞来者由此。小崖山在卫后。苗自施秉鼓楼坡来者由此。昔人于大崖山垒石，筑崖门以守之。小崖山昔副总陈寅于鼓楼坡建营，皆要隘也。

平昌山　在府西三里。双峰圆耸，一名双峰山。旧制云：“自府北境白羊城顿伏而来，至此方止。” 江水环其前，四山回合，中有平原可居，演武场在焉。

狮子山　在府西四里。自东南望之如狮，自北望之如展旗。西十里有双白柱，临江骈立，一大一小，高数十丈。

观音山　：在府东十里。崖石错立。

二仙坡山　：在府南二十里。

巴邦山　在府东南四十五里。周回陡绝，居人常避苗蛮于此。

都来山　在府东南九十里，旧思卭县东。唐锦州常丰县，与此接界。

都波山　在府东南九十里，旧思卭县界，东接锦州洛浦县。

马首山　在卭水司南一里。其山东昂西伏，状如马首。

岑楼山　在卭水司东南八里。金潮山　在卭水司西十五里。凤凰山　在偏桥司北三里。

马鞍山　在偏桥司东二十里。山峦叠起，形似。

马鞍

二仙峰　在府城西油榨关。二峰并立，若人马场。坡　在府东十五里。两傍皆深谷，中仅一道如线，苗自卭水，白虫入犯者必由此遏之，所谓“丸泥可塞” 者，昔建大胜堡于此。

鼓楼坡　在府西南二十五里。重冈峭阜，望之若鼓角谯楼。上有双峰骈立，每晴朝，挂云辄雨。苗自施秉来者必由之。明万历中，都督陈寅建营于此，以偏镇二卫指挥推陞戍守，设兵五百名，额支楚饷。

香炉岩　在府城东中河山下。巨石立水中，上丰下削，形若香炉。

弹子岩　在府城西十五里。两山对峙，相去数百步。左山顶上有一石，圆如弹丸；右山中虚有一窍，明透如牖。

漏日岩　在偏桥东半里。高数十丈，有窍通明。朝日自东漏西，暮日自西漏东。日光山色，互为掩映。磊落雄豪，肝瞻毕见，故名。

观音岩　在府东十里，地名“观音塘。” 有石山，高数十丈，屹立江上，劈开为洞，广一丈，袤三丈，高如之，内涵清漪，连舫可进。洞半有窍如窗，上有石，落落如佛像。洞顶碧色石纹隐起，若龙蛇掩映。北岸有观音小龛。明嘉靖三十年，郡守程㸅建小庵于上，今废。

太和洞　，在中河山南，广丈馀，袤倍之。旁有大洞，深黑不可入，亦名“南洞。”

北洞　在府城东北，较南洞更深广，名“东岩洞。” 明嘉靖间，知府黄堂祀享朱文公于洞内。华严洞　在府城西三十里，深邃高敞，顶如篆，缭绕百折，石乳时滴，正中结成大士像，莲台华盖、缨络幡幢，色相庄严，种种毕具。傍有石罗汉二，内黑暗，秉炬入渐狭，风从中来，能灭炬。更入丈馀，复得空旷，日光下烛，为水所限，不能穷。凌元洞　，在府城东五里分水岭北，俗呼“七间屋” ，亦奇胜。

岑药洞　，在卭水司西八里，崆峒深邃，莫测其际。

石厂　在府城东北铁山。石屋如厂，前俯清流，可濯可游。

石柱　有二，“一在府城西十里，一在偏桥司南十五里，山石突起，皆高数十丈。”

镇阳江　在府前，即㵲溪、五溪之一。黄平、兴隆诸水合流至此，东流入沅水，可通舟楫。

《江凯》江　，在邛水司东十里。

大江　在偏桥司，受黄平、杉木二河水，东流入镇阳江。

小江　在偏桥司西南，流合大江而入于镇阳江。

杉木河　在偏桥司南。受播州水，东合大江。铁溪　在府城东北三里。会诸岩壑水，南流入镇阳江。中产蟹及小鱼，味佳。

焦溪　：在府城东四十里，为往来通津。

梅溪　在府城东五十里，旧为清浪水马驿。松溪　在府城西南三里。可以溉田。

白水溪　：在府城西三十里。水自磐石奔注入江，其色如雪。

宛溪　：在府东十五里。

秋溪　在府东百三十里。下流皆汇于镇阳江。牙溪　在府西五里。

小西溪　：在府西十里。

勇溪　：与小西溪相近。犵狫所居，傍多隘口。自铁溪以下，所谓“镇远九溪” 也。

邛水　在邛水司南。源出蛮地，下流入洪江。龙池　在府北一里。地名翁种，四面高山，中有池，云气蓊郁，白日晦冥，盖神物所居云。

平宁陂　：在府西六十三里。溉田数千亩，四时不竭。

浮石滩　在铁溪前。溪之第一湾名“石厂” ，有长潭。潭之北岸为铁山绝顶，南岸石委积为洞，有溪随通镇阳江。江边群石错立，急湍奔泻，故名。其东有石侧立，上多树木，名“古牛崖” ，郡之名胜也。

云根五漏泉　在府城西油榨关，石有五窍，泉自中迸出。

云露泉　：在府城东北一里。涌于山半石窦中，循崖婉转西下达于铁溪。

味井　在府治西，味甚甘冽。

大瀑布　在府城西六里，有瀑数条，自崖巅飞下，高百馀丈，为郡奇观。

小瀑布　在府城东半里，高二丈许，飞瀑如练。镇远河　在府南。

施秉县

云台山　，在偏桥西北三十里，独立万山中，如女“几然。不连冈，不属岭，屹然天柱，云停烟结。仄迳纡回，攀援始得上。及巅平衍，可数百亩，旁有石屏开列，群峦拱伏如儿孙，环望无际。其间石壁藤萝，虬龙倒挂，苍猿髯狖，入户揖人，诚异境也。” 明万历间，卫千夫长徐贞元弃官辟谷，偕友周惠登卜筑得此，遂结庐焉。后淄流扩为大刹，《徐道人遗蜕》至今尚存，须发如故。邑士人读书其上，

三台山　在县城南，峰峦连峙如画。

岑麓山　在县治后。冈陇重复，四面陡绝。岑鳌山　在县北一里。明季设防于此，垒址尚存。

巴施山　，在县北十五里。其山圆耸插天，状如卓笔。

仙飞山　在偏桥卫东南一里。

瑞云山　在清浪卫治北，岭多云气。建“瑞云宫” ，后增楼阁，可望百里。

玉屏山　，去瑞云山三里。

照山　在清浪城南

竹屏山　在照山前三里。

晒袍山　，去竹屏山五里。

诸葛洞　在偏桥东十五里，一名“瓮蓬洞。” 中为五重，类皆飞崖绝壁，高阔数十丈，有鹭鹚滩、芙蓉洞等名。㵲水发源黄平，东流二百四十里，至此洞而出。行乱石窟中，盘涡倾仄，挽舟而上，不啻吕梁、龙门之险，故商船仅至镇远而止。明万历间，郭子章凿之，功未成而罢。

皇清顺治十六年，总督赵廷臣、巡抚卞三元因黔饥。

军需告匮，取运楚米，艰于转挽，乃议开此，檄新镇道徐弘业、副将王可就董其事。爰鸠工伐险，划石之半，舟乃得前艚。楚米万石，径运黄平城下，或诧以为神。后停运，日渐淤塞。

钟鼓洞　在偏桥卫云台山前有望元关，对山相望。河内有石钟、石鼓，扣之如钟鼓声，故名。癞头坡　在县北十五里，军民会哨于此。羊子崖　在偏桥卫东五里，黑色，中一石独白如羊。

蕨萁岭　去竹屋山五里。

前江　在县南。一名“重安江。” 自黄平川流入境，又南流数十里，即为洪江。

别溪　在县南。居民资以溉田，下流入洪江。秉溪　在县南，灌田最广。

凤溪　在县南

鹤溪　，在县南二十里。

描龙溪　在清浪卫城南。

竹坪河　在清浪卫南五里。

关口铁厂河　在清浪卫南七里。

响泉　在县南。泉声触石如雷，隆冬亦不减。涌珠泉　在偏桥卫城内西隅。泉自地涌出如珠，味甘凉。

麒麟沟　在清浪卫西城外。明正统间，山箐中牛产麒麟，能食农家铁具，土人不知而杀之，故名。

杨柳沟　在清浪卫西城外。